DA Den Europæiske Unions Tidende C 298/21

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 298/10)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9 og artikel 17, stk. 2

»BLEU DE GEX HAUT-JURA« eller »BLEU DE SEPTMONCEL«

EF-nr.: FR/PDO/117/0109/08.09.2005

BOB ( X ) BGB ( )

Ændringer, der anmodes om

1. Afsnit i varespecifikation:

— Produktets betegnelse — Beskrivelse — Geografisk område — Bevis for oprindelse — Fremstillingsmetode — Tilknytning — Mærkning — Krav i nationale bestemmelser — Andet [angives nærmere]

2. Type ændring(er):

— Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

Hovedformålet med de ændringer, der er anmodet om, er at tilføje de præciseringer, der er nødvendige for at skærpe produktionsbetingelserne for den mælk, der anvendes, og for selve fremstillingen af osten.

Disse ændringer gør det muligt at knytte osten tættere til produktionsområdet og bevare dens egenskaber bedre samt undgå efterligninger.

Navn: »Bleu de Gex Haut-Jura« eller »Bleu de Septmoncel« i stedet for »Bleu de Gex« eller »Bleu du Haut-Jura« eller »Bleu de Septmoncel«.

Forklaring: Forenkling af de mulige betegnelser.

Beskrivelse: I første afsnit: i stedet for »gennemsnitsvægt på 7,5 kg« læses »vægt på 6,5 til 8,5 kilo«

Forklaring: Mere præcis definition af den enkelte osts vægt.

I andet afsnit: i stedet for »ostens skorpe er fin, tør, gullig, (…)« læses »ostens skorpe er fin, tør, hvidlig til gullig, (…)«.

Forklaring: Præcisering af beskrivelsen af skorpen, fordi denne osts udseende traditionelt også kan være mere hvidt end gult.

I tredje afsnit: i stedet for »osten, som er hvid til elfenbensfarvet, er plettet med en forholdsvis mat, blågrøn skimmel, som er regelmæssigt fordelt over hele massen, den er blød og meget letsmuldrende« læses »osten, som er hvid til elfenbensfarvet, er blød, plettet med en forholdsvis mat, blågrøn skimmel, som er regelmæssigt fordelt over hele massen«.

Forklaring: Betegnelsen »meget letsmuldrende« vedrørte kun området under skorpen på nogle dårligt lagrede oste. Fjernelsen af denne betegnelse får således operatørerne til at styre lagringen af ostene bedre.

Geografisk område: Det geografiske område omfatter kommunerne Lancrans og Léaz samt en del af området af kommunerne Echenevex, Vesancy, Divonne-les-Bains, Farges, Collonges, Sergy, Bellegarde-sur-Valserine og Saint-Claude.

Forklaring: Disse kommuner (eller dele af kommuner) udgør sammen med det område, der blev afgrænset i 1935 en homogen helhed. Visse kommuner eller dele af kommuner var enklaver beliggende i udkanten af det forhen afgrænsede område, de indgår nu i det nye område, og andre er en logisk forlængelse heraf. Alle disse kommuner opfylder kriterierne for betegnelsen.

Bevis for oprindelse: Der tilføjes: »Under fremstillingen anbringes der et elfenbensfarvet kaseinmærke på osten med producentens identifikationsnummer og fremstillingsdatoen«.

Forklaring: Identifikationsmærket giver mulighed for bedre at følge mængden af oste, som hver måned fremstilles af den enkelte producent, fordi det kun udstedes af et organ, der er anerkendt af INAO. Dette kaseinmærke gør det desuden muligt at fastslå hver enkelt osts oprindelse og efterprøve lagringens varighed.

På denne måde bliver det lettere at spore produktet.

Fremstillingsmetode: Der tilføjes følgende afsnit: »Den mælk, der anvendes til fremstillingen, skal udelukkende komme fra kvæg af racen Montbéliarde eller Simmental française«.

Forklaring: Kun de traditionelle kvægracer i denne region er tilladt, fordi de er tilpasset bjergmiljøet og kvaliteten af deres mælk er tilpasset kravene til osten.

Der tilføjes følgende afsnit:

»Malkekøernes basisfoder skal bestå af foder fra græsgange, der er beliggende i det geografiske område«.

»På bedriften skal det effektivt udnyttede græsareal være mindst en ha pr. malkeko«.

»Under usædvanlige omstændigheder, navnlig som følge af ugunstige vejrforhold, kan INAO give midlertidige undtagelser med henblik på at sikre, at besætningen fortsat kan fodres«.

»Ensilerede produkter og andet gæret foder er forbudt til fodring af malkekøer og på bedriften«.

Forklaring: Disse foranstaltninger gør det muligt at knytte en nærmere forbindelse mellem mælkens oprindelse og de specifikke egenskaber ved osten ved at fremme anvendelse af frisk græs eller hø.

Der tilføjes følgende afsnit: »Mælken skal tilføres fremstillingsstedet snarest muligt efter hver malkning eller dagligt. Mælken skal afkøles omgående, hvis løbningen af mælken ikke finder sted inden for to timer.«

Forklaring: Reduktionen af fristerne forhindrer en forringelse af mælken, som kunne have indvirkning på ostens organoleptiske egenskaber.

I syvende afsnit: I stedet for »den mælk, der anvendes til fremstillingen, må højst opbevares i to dage« læses »Når mælken er nedkølet til mellem 2 °C og 8 °C, må der højst gå 36 timer mellem den første malkning og løbningen. Hvis mælken nedkøles til mellem 12 °C og 16 °C, er dette tidsrum højst 14 timer.«

Forklaring: Opbevaringstiden for mælken reduceres, og opbevaringsbetingelserne præciseres med det formål at begrænse forringelsen af mælken og dermed bevare ostens karakteristika.

Der tilføjes følgende afsnit: »Ved den lokale fremstilling af Bleu de Gex Haut-Jura må der kun anvendes mælk, som er i overensstemmelse med varespecifikationen. Denne mælk skal indsamles særskilt fra anden mælk, som ikke opfylder betingelserne i varespecifikationen«.

Forklaring: Adskillelse af mælken for at lette kontrollen med overholdelsen af varespecifikationen og således sikre sporbarheden.

Der tilføjes følgende afsnit: I virksomheden, hvor Bleu de Gex Haut-Jura fremstilles, og de tilhørende bygninger må der ikke være systemer eller installationer til stede, der kortvarigt kan varme mælken op til en temperatur over 40 °C før løbetilsætningen.

Forklaring: For at sikre, at der anvendes råmælk, hvilket er et vigtigt kendetegn ved Bleu de Gex Haut-Jura.

Der tilføjes følgende afsnit: Mælken må ikke opvarmes til en temperatur over 30 °C.

Forklaring: Dette er den traditionelle grænse for opvarmning af mælken.

Der tilføjes følgende afsnit: »Det er forbudt at koncentrere mælken ved delvis fjernelse af den vandholdige del før koaguleringen«.

I tolvte afsnit: I stedet for »koaguleringen af mælken opnås udelukkende ved anvendelse af løbe« læses »der må kun anvendes løbe udvundet af kalvemaver«.

Der tilføjes følgende afsnit:

»Der må ikke anvendes andre tilsætnings- eller hjælpestoffer ved fremstillingen eller modningen end udvalgte kulturer af mælkesyrebakterier, Penicillium glaucum og Penicillium roqueforti, salt og løbe«.

»Mælkeråstoffer, produkter under fremstilling, koagel eller frisk ost må ikke opbevares ved en temperatur under 0 °C«.

»Frisk ost og ost under lagring må ikke opbevares i modificeret atmosfære«.

Forklaring: Anvendelsen af behandlingsstoffer og tilsætningsstoffer til oste har været genstand for generel regulering. Man har imidlertid konstateret, at nye teknikker (hvoraf en del angår behandlingsstoffer og tilsætningsstoffer) såsom mikrofiltrering, delvis koncentrering af mælken eller tilsætning af modningsenzymer kunne påvirke egenskaberne ved oste med oprindelsesbetegnelse. Således synes visse enzymtilsætningsstoffer ikke at være forenelige med opretholdelsen af vigtige karakteristika ved produktion under beskyttet oprindelsesbetegnelse.

Det blev derfor anset for nødvendigt, at man i varespecifikationerne for hver oprindelsesbetegnelse (under punktet vedrørende fremstillingsmetoden) præciserer gængs praksis i forbindelse med anvendelse af behandlingsstoffer og tilsætningsstoffer i mælk og i fremstillingen af ost med henblik på at undgå, at fremtidige metoder, som der ikke er opstillet rammer for, skader karakteristikaene ved oste med oprindelsesbetegnelse.

Der tilføjes følgende afsnit: Osten formes individuelt i en form med en diameter på 36 cm, med jute- eller hørlærred.

Forklaring: Medtagelse af denne traditionelle metode, som endnu ikke er kodificeret, i varespecifikationen.

I fjortende afsnit: I stedet for »Saltningen foregår i kar i et tidsrum på 4 til 6 dage«, læses »Saltningen sker først efter formningen. Saltningen foregår individuelt med tørt, groft salt i kar i flere dage. Den første saltning sker 4 til 6 timer efter formningen af ostemassen, og følges af en daglig saltning i flere dage. Osten skal mindst være 3 dage i saltkar ved en temperatur på mindst 18 °C.«

Forklaring: Saltningen er en vigtig etape i produktionen af denne ost, og metoden er specifik for oprindelsesbetegnelsen. Denne fremgangsmåde fastlægges derfor nøje for at bevare ostenes kvalitet og osteproducenternes traditionelle knowhow.

I sekstende afsnit: I stedet for »Osten modnes i oprindelsesområdet i mindst 3 uger regnet fra fremstillingsdatoen« læses »Ostene modnes i mindst 21 dage regnet fra fremstillingsdatoen, heraf mindst 18 dage i fremstillingsvirksomhedernes kældre«.

Forklaring: Begrænsning af de sundhedsmæssige risici, der er forbundet med transport af alt for unge oste. Efter 18 dage er udviklingen af skorpen og Penicillium tilstrækkelig fremskreden til at undgå disse risici. Osten forlader normalt ikke ostefabrikken, før den har nået denne alder.

Der tilføjes følgende afsnit: Osten skal hvile på granplanker. Modningstemperaturen skal ligge på mellem 6 °C og 14 °C.

Forklaring: Fastlæggelse af traditionelle modningsforskrifter.

Der tilføjes følende afsnit: Prikningen af ostene foretages mellem den ottende og femtende dag regnet fra fremstillingsdatoen.

Forklaring: Fastlæggelse af traditionelle regler for prikning.

Der tilføjes følgende afsnit: »Oste på 18 dage og derover (regnet fra fremstillingsdatoen) har et saltindhold (NaCl) på mindst 0,8 g per 100 g ost.«

Forklaring: Fastlæggelse af det resultat, der mindst skal nås med saltningen.

Tilknytning til det geografiske område: I syvende afsnit: I stedet for »I dette område, der veksler mellem græsgange, skove og dale, giver den særdeles varierede og duftfyldte flora mælken fra køerne, som hovedsagelig er af racen Montbéliarde, en særlig smag« læses »I dette område, som veksler mellem græsgange, skove og dale, giver den særdeles varierede og duftfyldte flora mælken fra køerne, som er af racerne Montbéliarde og Simmental française, der er særlig tilpassede det geografiske område, en særlig smag.«

Forklaring: Racerne Montbéliarde og Simmental française er særlig tilpassede produktionsområdet for mælken og er traditionelt til stede i dette område. Dette krav om at producere mælk fra disse to racer forstærker tilknytningen til området.

RESUMÉ

RÅDETS FORORDNING (EF) Nr. 510/2006

»BLEU DE GEX HAUT-JURA« eller »BLEU DE SEPTMONCEL«

EF-nr.: FR/PDO/117/0109/08.09.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut National de l'Origine et de la Qualité (INAO) Adresse: 51, rue d'Anjou F-75008 Paris Tlf. (33) 1 53 89 80 00 Fax (33) 1 53 89 80 60 E-mail: info@inao.gouv.fr

2. Sammenslutning:

Navn: Syndicat interprofessionnel du Bleu de Gex/Haut-Jura Adresse: Valparc — Espace Valentin F-25048 Besançon Cedex Tlf. (33) 3 81 53 22 30 Fax (33) 3 81 53 59 31 E-mail: bleudegexhaujura@wanadoo.fr Sammensætning: Producent/forarbejdningsvirksomhed ( X ) Andet ( )

3. Produkttype:

Klasse 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Bleu de Gex Haut-Jura« eller »Bleu de Septmoncel«

4.2. Beskrivelse: Blåskimmelost fremstillet ud fra rå komælk, ikke kogt, ikke presset, med en flad, cylindrisk form og en let konveks endeskorpe, formet i en form med en diameter på 36 cm, med en vægt på 6,5-8,5 kg, indeholdende mindst 50 g fedtstof pr. 100 g ost efter fuldstændig tørring, og hvis indhold af tørstof ikke må være under 52 g pr. 100 g ost.

4.3. Geografisk område: Jura-bjergenes klippelandskab, dvs. Haut Jura i departementerne Ain og Jura omfattende følgende kommuner:

Departementet Ain

Arrondissementet Gex:

— Kantonen Gex: kommunerne Gex, Lélex og Mijoux og de dele af kommunerne Crozet, Echenevex, Vesancy og Divonne-les-Bains, der er beliggende i en højde af mindst 800 m

— Kantonen Collonges: kommunerne Chèzery-Forens, Confort, Lancrans, Léaz og de dele af kommunerne Péron, Farges, Collonges og Saint-Jean-de-Gonville, der er beliggende i en højde af mindst 800 m

— Kantonen Ferney-Voltaire: de dele af kommunerne Thoiry og Sergy, der er beliggende i en højde af mindst 800 m.

Arrondissementet Nantua

— Kantonen Bellegarde-sur-Valserine: kommunerne Champfromier, Giron, Montanges, Plagne og Saint-Germain-de-Joux, de dele af kommunerne Billiat, Châtillon-en-Michaille, Injoux-Génissiat og Villes, der er beliggende i en højde af mindst 800 m, og den del af kommunen Bellegarde-sur-Valserine, der er beliggende nordøst for Rhône eller Valserine

— Kantonen Brénod: kommunerne Grand-Abergement og Petit-Abergement

— Kantonen Oyonnax: kommunerne Belleydoux og Echallon

— Kantonen Nantua: kommunerne Apremont, Charix, Lalleyriat og Le Poizat.

Departementet Jura

Arrondissementet Saint-Claude

— Kantonen Les Bouchoux

— Kantonen Morez: kommunerne Lézat, Longchaumois, La Mouille, Prémanon og Tancua

— Kantonen Saint-Claude: kommunerne Chassal, Lajoux, Lamoura, Lavancia-Epercy (med undtagelse af den del af denne kommune, der svarer til det tidligere kommunedistrikt Epercy), Molinges, Les Molunes, La Rixouse, Saint-Claude, Septmoncel, Vaux-lès-Saint-Claude, Villard-Saint-Sauveur og Villard-sur-Bienne

— Kantonen Saint-Laurent-en-Grandvaux: kommunerne Château-des-Prés, La Chaumusse, Chaux-des-Prés, La Chaux-du-Dombief, Fort-du-Plasne, Grande-Rivière, Lac-des-Rouges-Truites, Les Piards, Prénovel, Saint-Laurent-en-Grandvaux og Saint-Maurice-Crillat (med undtagelse af den del af denne kommune, der svarer til det tidligere kommunedistrikt Crillat) og Saint-Pierre.

4.4. Bevis for oprindelse: Hver mælkeproducent, hver forarbejdningsvirksomhed og hver lagringsvirksomhed udfylder en »egnethedserklæring« (déclaration d'áptitude), der registreres af INAO, som således kan identificere alle parterne. Disse skal for INAO kunne fremvise de dokumenter mv., som er nødvendige for kontrollen af mælkens og ostenes oprindelse, kvalitet og produktionsbetingelser.

Som led i kontrollen med egenskaberne ved produkter med beskyttet oprindelsesbetegnelse foretages der en analytisk og organoleptisk undersøgelse, som sikrer, at osten opfylder kravene om kvalitet og særpræg.

Under fremstillingen skal der på osten anbringes et elfenbensfarvet kaseinmærke, som sikrer, at virksomheden kan identificeres. Mærket indeholder fremstillingsvirksomhedens identifikationsnummer og fremstillingsdatoen.

4.5. Fremstillingsmetode: Mælkeproduktionen, omdannelsen til ost og lagringen foregår i det geografiske område.

Den mælk, der anvendes til fremstillingen, kommer udelukkende fra kvæg af racerne Montbéliarde eller Simmental française. Basisfoderet for malkekøer skal bestå af foder fra græsgange beliggende i det geografiske område. Ensilerede produkter og andre gærede fodertyper, herunder baller indpakket i plastik, er ikke tilladt i bedriften og må ikke anvendes som foder til kvægbestanden.

Fremstillingen af Bleu de Gex foregår stadig efter den traditionelle metode: koaglet, der fremkommer efter tilsætning af løbe til mælken, skæres herefter i stykker, omrøres og fyldes i forme. Alle disse operationer foregår fortsat med håndkraft. Tørsaltningen, der foregår i et individuelt kar, sker som førhen over flere dage og giver skorpen og ostemassen en ganske særlig konsistens. Podningen foregår i en kølig, fugtig kælder, hvor Bleu de Gex modnes i mindst 3 uger på granplanker. Det er ikke tilladt at anvende andre tilsætningsstoffer eller hjælpestoffer ved fremstillingen eller lagringen end udvalgte kulturer af mælkesyrebakterier, Penicillium glaucum og Penicillium roqueforti, salt og løbe.

4.6. Tilknytning: Bleu de Gex går tilbage til 1300-tallet, hvor munke fra Dauphiné bosatte sig i Haut Jura i klosteret Saint Claude, hvor de medbragte teknikken til fremstilling af den blåskimmelost, som siden skulle få betegnelsen Bleu de Gex. I 1935 fik den ved kendelse afsagt af domstolen i Nantua, som senere blev bekræftet ved dekret af 20. september 1977, tildelt oprindelsesbetegnelsen Bleu de Gex, også kaldet Bleu du Haut Jura eller Bleu de Septmoncel.

Bleu de Gex er en bjergost, hvis særlige kendetegn skyldes de særlige forhold i bjergområdet Haut Jura, hvis græsgange er rige på en varieret, parfumeret flora, og de århundredgamle, traditionelle fremstillingsmetoder, der den dag i dag benyttes i håndværksvirksomheder. Mælken til fremstilling af Bleu de Gex kommer fra køer af racerne Montbéliarde og Simmental française, som er særlig tilpassede det geografiske produktionsområde.

4.7. Kontrolinstans:

Navn: Institut National de l'Origine et de la Qualité (INAO) Adresse: 51, rue d'Anjou F-75008 Paris Tlf. (33) 1 53 89 80 00 Fax (33) 1 53 89 80 60 E-mail: info@inao.gouv.fr

Institut National des Appellations d'Origine (INAO) er et offentligt administrativt organ med status som juridisk person, der hører under landbrugsministeriet.

INAO har ansvaret for at kontrollere produktionsbetingelserne for produkter med beskyttet oprindelsesbetegnelse.

Manglende overholdelse af det geografiske område eller de øvrige produktionsbetingelser medfører forbud mod at benytte oprindelsesbetegnelsen under nogen som helst form.

Navn: Direction Générale de la Concurrence, de la Consommation et de la Répression des Fraudes (DGCCRF) Adresse: 59, Boulevard Vincent Auriol F-75703 Paris Cedex 13 Tlf. (33) 1 44 87 17 17 Fax (33) 1 44 97 30 37 E-mail: C3@dgccrf.finances.gouv.fr

DGCCRF er en tjenestegren i økonomi-, finans- og erhvervsministeriet.

4.8. Mærkning: Osten skal mærkes med logoet, der indeholder forkortelsen »INAO«, angivelsen »Appellation d'Origine Contrôlée« samt navnet på produktet. Samtidig skal ordet »Gex« påtrykkes hver ost ved fremstillingen.